Vážny, Ľubomír, poslanec NR SR (2022-04-29):
Ďakujem. Vážený pán predsedajúci, vážený pán spravodajca, vážené panie poslankyne, páni poslanci a, samozrejme, vážená nedôveryhodná koalícia, ak sa vám niečo za dva roky podarilo, tak to je katastrofálne nezvládnutie riadenia krajiny a historicky najvyššia nedôveryhodnosť občanov Slovenskej republiky. Vy to veľmi dobre viete, to je jednoducho fakt, o ktorom nemusíme vôbec polemizovať. Občania sa obávajú o svoju budúcnosť pre cenzúru, pre zatváranie ľudí na základe vôle jedného človeka, zneužívanie štátnej moci a v neposlednom rade pre enormný rast cien všetkého, na čo si len spomeniete. Pre vládnu koalíciu, ktorá sa nevie dohodnúť na pomoci pre najslabších, je však prioritou číslo jedna dať Matovičovi darček k narodeninám a strčiť do väzby lídra opozičnej strany. Len preto, že nemáte čo ľuďom ponúknuť. Veríte, že vašou jedinou záchranou je kriminalizácia opozície za každú cenu, čím sa ani netajíte. Vaša ponuka pre Slovensko je zavrieť celú opozíciu do väzenia, aby ste zapchali ústa všetkým kritikom. Čisté zúfalstvo. Vy si vôbec neuvedomujete, že ste strojcami niečoho, čo si vás nájde. Vytvárate na Slovensku systém, v ktorom každý kto nesúhlasí s Matovičom a Lipšicom, skončí vo väzení. Lenže títo páni tu nebudú večne. Uvedomte si, že figúry sa zmenia a potom vám to nebude jedno, keď sa na Slovensku bude súdiť vaším pričinením alebo vaším zavedením takéhoto systému politicky. Kolegovia z koalície, svojím hlasovaním nebudete rozhodovať len o Robertovi Ficovi, ale budete rozhodovať o jednom ľudskom osude a budete rozhodovať tiež o budúcnosti Slovenska. Ak ste tak ešte neurobili, možno by ste sa mohli zamyslieť, na akých dôvodoch sú postavené obvinenia opozičného lídra a prečo má ísť do väzby. Čítali ste obsah, čo dávajú Robertovi Kaliňákovi, ktorý je vo väzbe, za vinu a prečo tam má ísť Robert Fico? Alebo ste sa už dokonale vžili do úlohy inkvizítorov, ktorí chcú upáliť Roberta Fica za každú cenu. Prosím, prečítajte si tu veľakrát opakované stanovisko dekana Právnickej fakulty v Bratislave, ktorá nominovala vášho nominanta, špeciálneho prokurátora Daniela Lipšica. Pre tých, ktorí sa k nemu doteraz nedostali, pripomínam slová Eduarda Burdu: „Predmetné uznesenie o vznesení obvinenia považujem za značne prehnané. Predpokladám, že bude mať značné dosahy na chod spoločnosti i politiku, a to bez ohľadu na to, ako toto trestné konanie dopadne. Obávam sa však, aby sa nestalo vzorom pre umlčiavanie kritikov pôsobenia osôb vo verejnom živote.“ A o tom chcem hovoriť aj ja. To, čo chcete urobiť, sú čisté päťdesiate roky. Monsterproces, takto s oponentami narábali nacisti, takto narábal s oponentami Stalin a takýto politický proces je v rozpore s demokraciou a právnym štátom. Nastavili ste si aj vy sami zrkadlo? Ak Roberta Fica a Roberta Kaliňáka obviňujú zo zosnovania zločineckej skupiny, tak vášmu Igorovi Matovičovi a jeho pravej ruke Lipšicovi sa podarilo za pár mesiacov vytvoriť nebezpečnú protištátnu chobotnicu, ktorá krágľuje politických oponentov. Títo dvaja si sprivatizovali políciu, špeciálnu prokuratúru a chcú rozhodovať, kto je dobrý a kto zlý. To jednoducho naozaj nemá obdoby. Za pár mesiacov dosiahla matovičovsko-lipšicovská chobotnica pomerne rozsiahlu organizačnú štruktúru. Jej zárodkom boli stretnutia Matoviča s kajúcnikmi Slobodníkom a Makóom ešte v rokoch 2018, 2019, 2020. Citujem vášho expremiéra a súčasného ministra financií: „Ja som do toho šiel s tým, že sa pokúsim z nich vydolovať nejaké informácie, ktoré by som mohol použiť v politickom boji.“ To povedal Igor Matovič, ktorý zháňal špinu na politickú konkurenciu. Nepamätáte si, ako na tlačových konferenciách čítal utajované informácie, súkromnú komunikáciu a vydieral tým politikov z iných strán? To nebolo nelegálne? Tam, samozrejme, nikto nič nevidel, pretože špeciálny prokurátor nebol Daniel Lipšic. A viete, čo povedal Igor Matovič na kajúcnika Slobodníka, keď dostal otázku, prečo chodí na stretnutia s gaunermi, na ktorých upozorňovali slovenské médiá? Matovič povedal, že pri Slobodníkovi mal pocit, že mu tlčie svedomie a bol to podľa neho zlomený človek. Vyberte si sami z tejto citácie. Dámy a páni, už vieme, že Igor Matovič sa stretával s obžalovanými, ktorí dnes veselo beztrestne behajú po slobode. Jedného z nich Makóa obžalovaného z korupčnej trestnej činnosti dokonca Matovič presadil do Slovenskej informačnej služby. Pričom stále existuje podozrenie, že pre službu pracuje. Makó donášal Matovičovi pred voľbami v roku 2020, pokračoval s tým po voľbách a za to dostal trafiku v Slovenskej informačnej službe. Namiesto väzenia kriminálnici vďaka vašej vládnej garnitúre behajú vonku, aby iných mohli stíhať. Zúfalstvo. Kolaborantov, ktorí donášali, ste teda už mali. Matoviča, Matovič, prepáčte, a Lipšic ako advokát ich dobre podchytili. Už si nepamätáte, že to bol práve Lipšic, kto nahováral podozrivých, aby udávali a zachránili si tak svoju vlastnú kožu. Boli to desiatky prípadov, ktoré ovplyvňoval. Už im len chýbalo ovládnuť políciu a prokuratúru. Nezastavili ste sa, ani keď si prezidentka klopala na čelo, že z Lipšica idete urobiť generálneho prokurátora, tak ste ho nasilu pretlačili za špeciálneho prokurátora. Odsúdeného človeka, ktorý navštevuje probačného úradníka a Matovičovu dvojičku ste nechali riadiť spravodlivosť na Slovensku. A vy si naozaj myslíte, že ľudia nevedia narátať do päť? Urobili ste prokurátora z politika, ktorý si pokútne urobil bezpečnostnú previerku, len aby ste ho za každú cenu pretlačili na špeciál a mohol plniť vaše úlohy. Matovičove úlohy. Aj napriek protestom prezidentky a mimovládneho sektora. Dnes nie je žiadnych pochýb, že špeciálna prokuratúra nie je nestranná. Slúži Matovičovi aj Lipšicovi, pravdu sme sa dozvedeli vďaka utajenému stretnutiu najvyšších ústavných činiteľov v budove Slovenskej informačnej služby k ovplyvňovaniu vyšetrovaní. Prosím, aký ďalší dôkaz ešte potrebujete? V septembri 2021 zadržala NAKA tzv. čurillovcov, ktorí idú po ruke vašej vládnej koalícii a opäť si dovolím zacitovať Igora Matoviča zo 17. septembra minulého roku: „Je tu partia statočných chlapov, ktorí si dovolili hriech najväčší. Ísť po krku Ficovej a Pellegriniho mafii.“ Viete, koho mal na mysli tými statočnými chlapcami? Tak si pomôžme ich vlastnými slovami zo spisu. Treba robiť Fica a Kaliňáka. Len ju treba ako keby, viete, že Santusovú, normálne spraviť a do väzby ju, nechcem vulgarizovať. Zapálime jej auto kanistrom. Toto sú výroky tých statočných chlapcov vyšetrovateľov. Nonsens. Táto skupinka mala manipulovať s vyšetrením tak, aby vzbudzovala zdanie nezaujatého vyšetrovania. Pripomínam vám, že čurillovci mali eminentný záujem na tom, aby vyšetrovateľku Santusovú, ktorá prišla na ich spiklenectvo, dostali do väzby. Toto má byť vaše nezávislé vyšetrovanie? Tomuto máme dôverovať? Nielen my poslanci, ale aj všetci občania Slovenskej republiky. Nevyzerá toto ako skutočná organizovaná skupina? Matovič je hlava, Lipšic chápadlo, ďalším je minister Mikulec, ktorého držíte len preto, že robí pre Matoviča špinavú robotu a biznis s Hegerovými firmami. A ak by sa vám to náhodou nezrútilo, aby sa vám to náhodou nezrútilo, spolitizovali ste aj políciu. Namiesto transparentného výberu v parlamentnom výbore, o čom ste vykrikovali stále, stále, ste kompetenciu výberu policajného prezidenta dali priamo Mikulcovi. A tak máte tam aj Hamrana, ktorý na počkanie hovorí, ktorého politika zoberie. Nehorázne, čo sa tu deje. Kruh sa uzatvára. Kolegovia, ak je v tomto štáte organizovaná skupina a to vám dávam za pravdu, že je, ja s tým súhlasím, práve som vám o nej povedal pred chvíľou. Keď takto plánujete prenasledovať politickú opozíciu a vy to už dva roky robíte, buďte si vedomí, že tento systém ste nastavili a požehnali práve vy. Preto chcem vyzvať z tohto miesta koaličných poslancov, ktorí dovidia za najbližší roh a požiadať, aby tieto informácie a súvislosti zvážili pri svojom rozhodovaní a návrh na vydanie Roberta Fica do väzby nepodporili. Naviac som vás vyzval, aby ste si prečítali to uznesenie, ktoré hovorí o obvinení dotknutých osôb, to uznesenie nemá žiadnu relevanciu, nemá žiadnu právnu silu, sú tam hrozné nezmysli popísané. Hlavným dôvodom v tom uznesení je to, že Robert Fico má ísť do kolúznej väzby, pretože môže ovplyvňovať občanov a môže robiť tlačové konferencie. Je to výsmech právnemu štátu. Výsmech právnemu poriadku. Žiadna vypovedacia schopnosť a výsmech občanov do tejto krajiny, ktorí by mali mať dôveru v právny štát, ktorú vy výrazne podkopávate. Odôvodnenie v tom uznesení na 97 stranách je ozaj spústu nezmyslov, spústu balastu, ktorý tam vôbec ani nepatrí a jediný relevantný argument tam nie je. Z toho dôvodu podávam procedurálny návrh v zmysle § 34 rokovacieho poriadku Národnej rady Slovenskej republiky, procedurálny návrh poslanca Vážneho k prerokovávanému bodu, ktorý máme ako tlač 1010, žiadosť Generálnej prokuratúry Slovenskej republiky o vydanie súhlasu na vzatie do väzby poslanca Národnej rady Slovenskej republiky. Žiadam doplniť odôvodnenie v uznesení MV ministerstva vnútra z 19.04.2021 číslo jednacie ČVS:PPZ-230/NKA-VI4-2021, čiže doplniť odôvodnenie v tomto uznesení, ktoré som citoval, o relevantné argumenty s jasnou vypovedacou hodnotou. S udaním jasných dôvodov, ktoré budú v zmysle platného právneho poriadku Slovenskej republiky dostatočné na vznesenie obvinenia dotknutým osobám. Hlasovanie k tlači 1010 žiadam po doplnení tohto odôvodnenia a oboznámení sa s relevanciou takéhoto odôvodnenia. Dôvod: Citované uznesenie neobsahuje relevantné dôvody a má znaky politickej motivácie. Tento procedurálny návrh, pán spravodajca, vám odovzdávam. Pardon. Takže, dámy a páni, najmä z koalície, zamyslite sa nad tým, ako tým stlačením tlačidla hlasovacieho viete ovplyvniť budúcnosť a chod tejto krajiny. Ďakujem za pozornosť.